Nafarroako Parlamentuko Osasun Batzordeak, 2020ko irailaren 30ean egindako bileran, honako erabaki hau onetsi zuen: “Erabakia. Horren bidez, Nafarroako Gobernua premiatzen da Tuterako eta hango eskualdeko osasun barrutian anbulantzia berezitu bat para dezan COVID-19a izan dezaketela uste den edo COVID-19a daukatela baieztatuta dagoen pazienteentzat”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“1. Nafarroako Parlamentuak Nafarroako Gobernuko Osasun Departamentua premiatzen du anbulantzia berezitu bat para dezan Tuterako eta hango eskualdeko osasun barrutian COVID-19a izan dezaketela uste den edo COVID-19a daukatela baieztatuta dagoen pazienteentzat.

2. Nafarroako Parlamentuak departamentua premiatzen du albait lasterren ezar ditzan Erriberan osasun-garraio zerbitzu optimoa bermatzeko ezarri beharreko prozedurak, gainerako kate asistentzialaren araberakoa, osasun-laguntza segurua emanen duena eta baldintza duinak bermatuko dituena.

3. Nafarroako Parlamentuak Nafarroako Gobernuko Osasun Departamentua premiatzen du osasun-garraioa berriz ere publikoa izateko ezarri beharreko prozedura ezar dezan”.

Iruñean, 2020ko urriaren 1ean

Lehendakaria: Unai Hualde Iglesias